Chandermohan.sharma@timesgroup.com अगर डायरेक्टर इंद्र कुमार की पिछली फिल्मों का जिक्र किया जाए तो उनके निर्देशन में बनी दिल, बेटा, राजा, मन, इश्क, और धमाल जैसी साफ सुथरी फिल्में याद आती हैं। नब्बे की शुरुआत में इंद्र कुमार की आमिर खान स्टारर दिल के साथ डायरेक्टर बने और दिल ने बॉक्स ऑफिस पर कामयाबी और कमाई के नए रेकॉर्ड बनाए। इसके बाद अनिल कपूर, माधुरी दीक्षित स्टारर बेटा, इश्क सहित कई सुपरहिट फिल्में बनाई। पहली बार इंद्र कुमार ने 'धमाल' के साथ फुल कॉमिडी फिल्म में हाथ आजमाया। संजय दत्त, अरशद वारसी, स्टारर इस फिल्म ने बॉक्स ऑफिस पर धमाल मचाया, लेकिन 2004 में इंद्र कुमार ने अजय देवगन जैसे नामी स्टार के साथ मस्ती बनाई और यहीं से हॉट कॉमिडी फिल्मों के साथ उनका नाम जुड़ा। बेशक मस्ती में भी डबल मीनिंग डायलॉग और हॉट सीन्स थे लेकिन इन सीन्स के बावजूद मस्ती को फैमिली क्लास ने भी एन्जॉय किया और फिल्म सुपरहिट साबित हुई। मस्ती की रिलीज के करीब आठ साल बाद इंद्र कुमार ने इस फिल्म का सिक्वल ग्रेट मस्ती बनाया तो इस बार उनकी यह फिल्म बोल्ड सीन्स, डबल मीनिंग डायलॉग के दम पर बॉक्स ऑफिस पर सफल रही। फिल्मी खबरें पढ़ें फेसबुक पर, लाइक करें NBT Movies लेकिन ग्रेट ग्रैंड मस्ती के साथ ऐसा करिश्मा शायद ही हो पाए। वजह साफ है इस बार बेहद कमजोर कहानी, लचर स्क्रिप्ट और बेवजह ठूंसे गए हॉट सीन्स और जरूरत से कहीं ज्यादा डबल मीनिंग डायलॉग हैं जो कहीं भी कहानी का हिस्सा नहीं लगते। वहीं इस फिल्म की स्टारकास्ट भी अनफिट लगती है। दूसरे रिलीज से करीब दो सप्ताह पहले फिल्म के लीक होने का खामियाजा प्रॉडक्शन कंपनी को होगा। कहानी: अमर सक्सेना ( रितेश देशमुख ), मीत मेहता ( विवेक ओबेरॉय ) और प्रेम चावला ( आफताब शिवदासानी ) तीनों अच्छे दोस्त है और तीनों शादीशुदा हैं। इन तीनों की खूबसूरत बीवियां हैं लेकिन तीनों अपनी मैरिज लाइफ से ज़रा खुश नहीं हैं। घर में खूबसूरत बीवी होने के बावजूद तीनों इधर-उधर हाथ पांव मारने से बाज नहीं आते। अमर अपनी बरसों पुरानी हवेली को बेचने के लिए गांव जाने का प्लान बनाता है। अमर के साथ मीत और प्रेम भी मस्ती करने के लिए गांव जाते हैं। गांव जाकर इन्हें पता लगता है कि गांव वाले अमर की हवेली को भूतिया कहते हैं पर ये तीनों दोस्त इस बात को नहीं मानते और हवेली जाते हैं। यहां इनकी मुलाकात रागिनी (उर्वशी रौतेला) से होती है। रागिनी से मिलने के बाद तीनों रागिनी को अपना बनाने के सपने देखने लगते हैं। अब हम आपको रागिनी कौन है, यह नहीं बताएंगे। अगर यह बता डाला तो इस फिल्म देखने की कोई वजह नहीं रहेगी। इसी बीच कहानी में अंताक्षरी बाबा (संजय मिश्रा) रामसे (सुदेश लहरी) और गांव की खूबसूरत लड़की शिनी (सोनाली राउत) की एंट्री होती है। यहीं से एक ऐसा ड्रामा शुरू होता है जो शुरू में कुछ मजेदार लगता है लेकिन चंद मिनट बाद ही आपके सब्र की परीक्षा लेने लगता है। ऐक्टिंग: इस फिल्म में रितेश देशमुख अपने अभिनय के दम पर बाकी सारी कलाकारों पर भारी पड़े। रितेश की डायलॉग डिलीवरी कमाल की है। फिल्म में रितेश की सास के रोल में ऊषा नाडकर्णी अपनी पहचान छोड़ने में कामयाब रहीं। अगर फिल्म की बाकी स्टारकास्ट की बात करें तो विवेक, आफताब, उर्वशी और श्रद्धा दास ने अपने किरदारों को ठीकठाक निभाया है। श्रेयश तलपड़े और सुदेश लहरी का फिल्म में कैमियो है लेकिन दोनों ने अपनी मौजूदगी दर्ज कराई है। निर्देशन: मस्ती की कामयाबी की हैट-ट्रिक मनाने के लिए इस बार इंद्र कुमार को एक बेहद कमजोर और लचर स्क्रिप्ट के अलावा कहानी के लिए अनफिट स्टारकास्ट मिली। फिल्म की कहानी बेहद कमजोर हैं। इंटरवल से पहले कहानी की रफ्तार बेहद सुस्त है तो बाद में इंद्र कुमार कहानी और किरदारों को समेटने में ऐसे उलझे कि जैसे-तैसे कहानी को बस समेट पाए। अगर इंटरवल के बाद की कहानी की बात की जाए तो कहानी गायब नजर आती है। बेशक इंद्र कुमार ने अपनी और से दर्शकों को हंसाने की भरसक कोशिश की लेकिन डबल मीनिंग डायलॉग और हॉट सीन्स से नहीं बल्कि संजय मिश्रा और रितेश की ऐक्टिंग के दम पर। अच्छा होता इंद्र इस सिक्वल को बनाने की जल्दबाजी को छोड़कर पूरे होमवर्क के बाद इस पर काम करते तो शायद मस्ती की हैट-ट्रिक सुपरहिट के साथ मना पाते। संगीत: सवां दो घंटे से भी कम की कहानी में डायरेक्टर साहब ने न जाने क्यूं जरूरत से कहीं ज्यादा गाने फिट कर डाले। बेशक गाने स्क्रीन पर सुनने और देखने में ठीक बन पड़े हैं लेकिन इन गानों को अगर कम किया जाता तो मस्ती की रफ्तार को बढ़ाया जा सकता था। क्यों देखें: अगर मस्ती सीरीज की पिछली दोनों फिल्में देखी हैं तो इस बार यह देखने जाए कि बिना दमदार कहानी और स्क्रिप्ट के इंद्र कुमार ने सीरीज की तीसरी फिल्म को कैसे बना डाला।